Sortida a Santa Maria de Palau i camí d’Empúries Gent del Ter reivindica la protecció del patrimoni\nNotíciesnúm. 71 -novembre- 2012\nper Consell de Redacció\t el nov. 25, 2012\nJornades Gastronòmiques “La Poma a la Cuina”\nDurant tot el mes d’octubre d’enguany, sis restaurants de Torroella i l’Estartit han participat en la 7a edició d’aquestes jornades, que han volgut ser, un any més, el reconeixement a la poma, fruita molt arrelada a casa nostra, als nostres camps i a la nostra cuina, al mateix temps que es feien paleses les seves grans possibilitats culinàries i que s’oferia una mostra del potencial gastronòmic dels restauradors de la població. Hi varen participar els restaurants Picasso, Portal del Mar, Catamarán, Molí del Mig, La Gaviota i Medes II. En el restaurant Portal de Mar el cerveser artesà Josep Borrell, va comentar llargament el procés de elaboració d’aquesta cervesa amb poma.\nAssemblea anual de l’Associació de Càmpings de Girona, a Torroella de Montgrí\nJosep Maria Pla, president de l’Associació de Càmpings de Girona, va informar, a l’Assemblea a Torroella, que els càmpings de les comarques gironines han sofert aquesta temporada una baixa del 3 % al 5 %, han notat una disminució de turistes catalans i de l’Estat i aposten l’any vinent per l’estranger. Es va destacar l’afectació pel gran incendi de l’Empordà. Un dels càmpings de l’associació es va cremar i dos establiments més van haver de ser desallotjats. Va assenyalar també que no assumiran la taxa turística i afegiran l’augment d’un euro per persona i dia en el preu final.\nCol·locació de la cúpula del far de les illes Medes i retirada de la runa\nFinalitzades les obres, a càrrec del Port de Barcelona, d’actualització dels equipaments d’alimentació solar, de la substitució dels sistemes lluminosos, del manteniment i de la consolidació de l’edifici, de la renovació del sistema de control remot, i de la col·locació de la cúpula, l’helicòpter va traslladar la runa originada a la base Loran, d’on es retiraran posteriorment.\nFutur centre per a gent gran, previst a Torroella.\nL’Ajuntament de Torroella de Montgrí, al preveure les necessitats futures, té en projecte la construcció d’un centre destinat a gent gran, que podria ubicar-se en uns terrenys de propietat municipal, als jardins de Santa Clara, projecte d’altra banda que es finançaria amb recursos des del mateix ajuntament i per mitjà de subvencions. I va portar al plenari d’octubre l’autorització per subhastar una vintena de parcel·les municipals de sòl urbanitzable, ubicades a la urbanització de Mas Deu, operació que hauria de servir per generar la liquiditat tant pel pressupost com per fer els primers passos del projecte. L’alcalde, Jordi Cordon, s’ha reunit amb els responsables de la fundació de l’hospital per comentar i explicar el primer esbós del projecte.\nCurs del trimestre. Història de les matemàtiques a la Mediterrània\nOrganitzat pel Museu de la Mediterrània, es va presentar un curs pràctic sobre la història de les matemàtiques, format per quatre xerrades sobre els conceptes matemàtics que els habitants de la Mediterrània han anat descobrint al llarg de la nostra història; és a dir, els conceptes bàsics que van arribar a casa nostra. Conceptes sorgits de les necessitats pràctiques de cada temps; en el paleolític i neolític, els coneixements dels fenicis, grecs i romans, i els àrabs, amb el sistema de numeració i les mesures utilitzades.\nLlibreria El Cucut ─ Presentació de “Desayuno en família”\nM. Teresa Calabús va organitzar per a tots els que estimem els llibres un esmorzar del qual podríem dir esplèndid, com a colofó d’un altre esmorzar, aquest cop títol de llibre. L’obra de l’autor americà Roger Rossenblatt, basada en un fet real, narra com per la mort sobtada, en accident, de la seva filla pediatra i mare de tres fills molt petits, ell mateix, periodista i la seva muller es traslladen a una altra ciutat, a casa del seu gendre, buscant i trobant la millor forma de ser-li útil. I va començar per l’organització dels esmorzars familiars. Hi varen assistir també l’editor de Maeva, Antonio Villalobos, i l’encarregada de premsa , Alba Puig. Realment, un esmorzar molt agradable.\nIX Jornada Ernest Lluch. Europa a la cruïlla\nEra ja la novena jornada, a l’entorn de la política, econòmica i social, de l’Europa d’avui, organitzada pel Museu de la Mediterrània i la Fundació Ernest Lluch\nDesenvolupada amb dues conferències, a càrrec de Cristina Gallach, periodista, portaveu durant 14 anys a la Unió Europea, de la qual el Financial Times va afirmar que era una de les trenta persones més influents en la vida comunitària, i col·laboradora del diari Ara, presentada per Joaquim Maria Puigvert, vicerector de la Universitat de Girona, i Antoni Castells, doctor en Economia per la Universitat de Barcelona i exconseller d’Economia, que fou presentada per Ferriol Sòria, director de la Fundació Ernest Lluch. Cristina Gallach va iniciar la seva conferència amb l’anècdota d’un taxista a Brussel·les que li digué “pobra Europa”, però no és cert! Representa el 20 % del PIB mundial, capdavantera en exportacions, és visible i té impacte. Parlà de la crisi, del procés integrador i de la necessitat de millors estructures i institucions que s’han de refer. Les properes eleccions seran l’any 2014, que sempre han tingut poca participació, però les decisions han de ser de les persones, no dels governs.\nAntoni Castells assenyalà que està compromès amb la causa d’Europa i que necessitem avançar en el poder polític. L’agost del 2008, Lehman Brothers va caure i va acolorir de vermell entitats financeres del món sencer. Europa té un PIB més alt, més exportacions, menor deute públic, no obstant això els Estats Units, amb estímuls fiscals creixen un 2 % i Europa està en recessió. El 2010 esclata el deute grec, pèssima gestió de la crisi. Obsessió alemanya pel dèficit zero, que creix a Espanya. No hi ha moneda sense estat, i l’euro no en té. Ha d’aixecar la bandera del federalisme europeu.\nI sobre Espanya, que no reconeix que Catalunya és una nació, ens estem jugant quelcom molt important i veu difícil entendre-s’hi. Necessitem tenir majoria en el Parlament per tenir fermesa amb la negociació cap a la independència. La negociació serà difícil. Va mostrar-se partidari d’uns estats units d’Europa, on “Catalunya podria ser políticament més forta”, i “si Espanya ens continua tractant malament, no hi ha possibilitats d’una sortida federal”.\nProsseguí la jornada amb una taula rodona, moderada per Xavier Ferrer, economista i politòleg, en la qual varen participar els dos conferenciants, i Andreu Missé, periodista, corresponsal d’El País a Brussel·les, que es va definir com a deixeble d’ambdós conferenciants. Asenyalà que inicialment la crisi era cosa dels Estats Units d’Amèrica, però s’estengué, recessió econòmica, deute excessiu, i a Grècia, el panorama és negre però s’ha fet molta feina. Europa no es trencarà.\nLa seva exposició anà seguida d’un torn de preguntes que, tot i l’hora, va ser bastant animat.\nLa cloenda anà a càrrec de Lluís Maria de Puig, president de la Fundació Ernest Lluch, i Núria Bosch, regidora de Cultura de l’Ajuntament de Torroella de Montgrí.\nVisita cultural al Museu d’Art de Girona\nOrganitzada per la confraria del Roser, Josep Riera, i guiada per Joan Badia i Homs, tingué lloc la 12a realitzada al món del romànic català. La motivació era que en el transcurs d’aquestes 12 visites a esglésies i monestirs, entre d’altres com els de Santa Maria de Cervià, Sant Pere de Rodes, Santa Maria de Lladó, Sant Miquel de Fluvià, Sant Miquel de Cruïlles… i en moltes ocasions es comentava que tal o qual peça es conservava al Museu d’Art de Girona, i que d’altres havien desaparegut per actes de vandalisme, robatoris o de forma inexplicable. I valia la pena fer-ne una en aquest museu.\nCom a resum, la visita va ser realment molt interessant, tant pels objectes com per les explicacions i comentaris amb què les lligava, amb visites ja fetes in situ i com la vestia amb detalls i explicacions en Joan Badia. Espero la propera!\nTretze entitats d’onze municipis catalans s’integren en un conveni impulsat pel Departament de Cultura i formen la Xarxa de Recerca Etnològica\nFerran Mascarell, conseller de Cultura, ha signat un conveni amb 13 entitats d’11 municipis que col·laboren en la recerca etnològica impulsada pel Departament de Cultura per al trienni 2012-2014. Aquestes entitats i museus esdevindran punts de referència i donaran un nou impuls a l’Observatori per a la Recerca Etnològica de Catalunya, un programa que té com a objectiu la preservació de la memòria etnològica de Catalunya. Entre aquestes hi destaquen el Museu Etnològic del Montseny (Arbúcies), el Museu de la Pesca (Palamós), el Museu de la Mediterrània (Torroella de Montgrí), l’Ecomuseu de les Valls d’Àneu (Esterri d’Àneu), el Museu Industrial del Ter (Manlleu), el Museu Comarcal de Cervera, el Museu Marítim de Barcelona i l’Institut Català d’Antropologia (Barcelona).\nExposen projectes de preservació del Baix Ter i el Montgrí\nL’Estartit. Cinc universitats europees hi organitzen el primer màster EMILIA. Una seixantena d’estudiants de paisatgisme de quatre continents hi han treballat i varen exposar projectes sobre la preservació del Baix Ter i el massís del Montgrí, com a cloenda d’un taller de quatre dies de paisatgisme, batejat amb el nom de “La segona costa: turisme i paisatge”, i que serveix de pròleg a un màster europeu en què participa la Universitat Politècnica de Catalunya (UPC).\nEn la darrera jornada hi van ser el director general del Grup Mascort, Jordi Sargatal; l’alcalde de Torroella, Jordi Cordon; el director del Museu de la Mediterrània, Antoni Roviras, i representants del Club Nàutic l’Estartit i de la Càtedra d’Ecosistemes Locals Mediterranis de la UdG.\nNou circuit BTT (bicicleta tot terreny), il·luminat, el primer circuit de la demarcació a Torroella\nPer a l’entrenament dels ciclistes, que és realment complicat i perillós fer-ho per les carreteres, s’ha ubicat la BTT en terreny municipal, fa 1100 metres i el comparteixen els tres clubs ciclistes: l’Impuls Medes, el CC Montgrí i el CC Baix Ter.\nS’aprofiten les torres de llum del camp vell de futbol. Ha facilitat els terrenys el consistori torroellenc, que es fa càrrec del cost de la il·luminació artificial. El regidor d’Esports, Joan Ramon Alalid, va remarcar la importància de la instal·lació, que fora de les hores programades pels clubs citats estarà obert a tothom.\nPle de l’Ajuntament de Torroella de Montgrí\nEl Ple municipal, celebrat l’11 d’octubre, va aprovar diverses mocions, dues amb un contingut marcadament sobiranista.\n─ Es va votar a favor de la moció presentada per la Coordinadora per l’Autodeterminació a Torroella de Montgrí, on es proposava, entre d’altres coses, declarar el municipi territori català lliure i sobirà; i els veïns, moralment alliberats de la lleialtat a la corona borbònica i als seus símbols. Es creïn els corresponents registres civils, mercantils i de la propietat; una hisenda pròpia, posar fi a l’espoli fiscal; la creació d’un banc, una administració fiscal i de justícia nacionals; les banderes, la local, la senyera i fins al dia de la nostra independència, l’estelada; que quedin sense aplicació les lleis, reglaments, sentències i resolucions que limitin l’ús de la llengua catalana […];posar en coneixement de tots els municipis aquesta declaració […]. (1) Al final de les notícies trobareu el text d’aquest document.\nSetze dels disset regidors del Ple de Torroella de Montgrí van votar a favor de la moció, que declarava el municipi territori català lliure i sobirà i els veïns, moralment alliberats de la lleialtat a la corona borbònica i als seus símbols.\n─ Es va aprovar una moció presentada pels grups municipals de CiU, ERC, UPM, L’EST i COET per tal de donar suport a la resolució del Parlament de Catalunya per a l’exercici del dret a l’autodeterminació. (2) Al final de les notícies trobareu el text d’aquest document.\n─ Torroella vendrà vint parcel·les del sòl públic urbanitzable del Pla parcial urbanístic Asu-1 de Mas Deu per un valor de 2,9 milions d’euros. El govern justifica la subhasta per la necessitat de liquiditat i per activar el projecte sociosanitari per a la gent gran. Aprovada pels 9 regidors que formen el govern municipal . L’oposició hi va votar en contra. Es congelen la majoria de taxes i tributs per a l’any 2013. Les taxes de la recollida d’escombraries es rebaixen, el 12 % per als càmpings. Per als particulars un 2 %, i per als industrials un 5 %. El preu de l’aigua pujarà 77 cèntims per trimestre. UPM, CiU, PP i L’EST van votar a favor de les noves ordenances, la COET es va abstenir i ERC hi va votar en contra.\nEstelem el Montgrí\nLes seccions locals de l’Assemblea Nacional Catalana de diversos pobles empordanesos varen efectuar una trobada al massís del Montgrí sota el nom d’Estelem el Montgrí. El castell va quedar engalanat amb nombroses estelades. Després baixaren fins a Santa Caterina per llegir el manifest de l’acte, es portaren a terme diverses actuacions musicals i es va dinar. Participaren en l’esdeveniment les seccions de l’ANC de Torroella de Montgrí, l’Escala, Sant Pere Pescador, Ventalló, Viladamat, l’Armentera, la Bisbal i Verges.\nL’Associació de Teatre Teló Esquinçat fa una donació de 800 € a la Creu Roja de Torroella de Montgrí-l’Estartit\nAquesta donació, que va tenir lloc a mitjan octubre, és fruit de les dues últimes representacions que varen fer i serà destinada a projectes d’ajuda a la infància en situació de vulnerabilitat, concretament, per a la compra de lots per a nadons, des de farinetes i potets fins a bolquers i sabons. Gràcies a aquesta donació, la Creu Roja podrà comprar paquets per a infants durant els propers dos mesos.\nEl president de la Creu Roja a Torroella va agrair a l’associació el seu gest i va comentar que una aportació com aquesta, feta per una associació del poble, pot ajudar a conscienciar la gent de la falta de recursos que tenen actualment moltes famílies al municipi.\nSet detinguts per 17 robatoris en domicilis del Baix Empordà\nEls Mossos d’Esquadra van detenir, entre el 18 de setembre i l’1 d’octubre, set homes per diversos robatoris amb força en domicilis del Baix Empordà. Per tres a Pals varen detenir un jove de nacionalitat marroquina de 20 anys, veí de Torroella de Montgrí; un altre veí de Torroella de 33 anys i nacionalitat portuguesa per un robatori a la urbanització Mas Tomasí, també a Pals; un tercer, romanès de 35 anys, també domiciliat a Torroella de Montgrí, per l’assalt en una caseta. Els altres quatre, veïns de Palafrugell i de nacionalitat romanesa.\nHora del conte. Contes dibuixats\nA la Biblioteca Municipal Pere Blasi, i amb l’ajuda de la seva mascota en Peric, cada dijous a la tarda s’ha desenvolupat una activitat per la mainada, la lectura d’un conte. Un d’ells anà a càrrec d’un dibuixant i il·lustrador ben conegut pels nostres lectors d’Emporion, Jordi Fenosa, Tatay, fou possible aquesta lectura de contes il·lustrats. Doble objectiu aconseguit, Ja que en l’intrínsec element de la lectura s’hi va afegia un altre, molt més atractiu per a tots ells, el dibuix. I aquesta unió, realment, no en té cap altra que la superi.\nActe polític de CiU a l’auditori i palau de congressos Espai Ter\nLa presentació va anar a càrrec de Jordi Cordon, alcalde de Torroella de Montgrí, en un acte resumit en aquestes línies.\nEl primer orador va ser Josep Rull, secretari d’organització de CDC, que va parlar de la manifestació de l’Onze de Setembre, de la comparació entre l’import de la solidaritat de Catalunya envers la resta d’Espanya, que representa entre el vuit i el nou per cent del PIB, i el de la comunitat bavaresa a Alemanya, molt més inferior, i va relatar l’anècdota d’un andalús, amb fills i néts catalans, que deia que “en Catalunya pago mucho y recibo poco”; “libros y ordenadores aquí gratuitos, en Catalunya no”. En els 25 anys dins la UE, l’ajuda europea a Espanya ha estat de 90.000 milions d’euros, la de Catalunya, en el mateix temps, de 300.000 milions. S’ha intentat negociar un pacte i la resposta ha estat: “No, no, no!”\nNo ens resignarem, hem de ser capaços d’explicar-ho. Tenim la força de la democràcia enfront d’exabruptes i amenaces constants. El Canadà va seguir una altra política molt diferent davant del Quebec. Aquí, però, Tribunal Constitucional, no a la immersió en català, espanyolitzar l’educació, disminució dels pressupostos…\nSeguidament Santi Vila, cap de llista de CiU a les comarques gironines, va iniciar el seu parlament amb tres conceptes: sobirania, progrés i justícia social. Va recordar Companys i la carta a la seva família, ja empresonat a Barcelona, i pocs dies abans de la seva execució. Va afirmar que hem de ser com un far que representa seguretat. Presentem la nostra candidatura als nascuts a Catalunya i fora d’ella, amb projectes de vida comuns. “Vostès són la meva pàtria, vaig anar a la manifestació per tots vostès. Som una nació i necessitem un estat!” Sobre la dependència, la llei establia que el seu cost es repartís en tres participacions d’un terç cada una; avui, el 70 % és a càrrec de la Generalitat. En la crisi econòmica del any 1929, el president dels Estat Units va indicar que “només hem de tenir por de la nostra por”. Els pressupostos d’Espanya són, el 2013, molt restrictius, però són més importants el grau de compliment, el de la comunitat de Madrid ha estat el 112 %, la de Catalunya el 35 %. Volem el propi control i mantenir una solidaritat amb la resta, diferent del concert del País Basc. El president Mas. Som en un moment duríssim, hem posar-nos al seu costat. La ciutadania ha de ser-hi. L’anterior conferenciant, Josep Rull, ens deia que el president ha de tirar endavant i de pressa. No fallarem aquí a Girona. Una història que es va tancar el 1714 i s’obre ara. I va acabar la seva intervenció amb un visca Catalunya! Al finalitzar, varen pujar a l’escenari tots els components de l’acte i tots els presents vàrem cantar Els segadors.\nExposició de pintura i escultura d’artistes de Torreilles de la Salanca\nOrganitzada per l’Àrea de Cultura, Joventut i Festes, tingué lloc, a la Capella de Sant Antoni, una exposició de les obres pictòriques d’artistes de Torreilles de la Salanca, municipi del Rosselló a la Catalunya Nord, amb la qual Torroella de Montgrí està agermanada. Mencionada com a Turrillas el 956, al segle XII prengué el seu nom, que deriva de petits espais defensius. I es tractava d’una exposició dels seus artistes que ompliren la nostra Capella de Sant Antoni, realment molt interessant.\nInauguració de l’exposició “Arboreum”, d’Albert Cuevas\nDins del cicle Ancoratges, en el tancament de la seva primera etapa –en seguirà una segona l’any vinent–, Eugeni Prieto ha comissionat exposicions al Museu de la Mediterrània; la darrera, la del fotògraf i interiorista Albert Cuevas. Les imatges d’“Arboreum”, una selecció d’obres elaborades a partir de la teoria que tota la biosfera respon a una planificació matemàtica i que el color com la música gaudeix d’una ampla gamma de freqüències. L’exposició aprofundeix en la relació entre la natura i el número pi, també conegut com a divina proporció o progressió de Fibonacci, en què cada número és la suma dels dos anteriors que el precedeixen per crear composicions suggeridores i de gran bellesa.\nPresentació del llibre “Germans gairebé bessons”\nA la Llibreria Cucut va tindre lloc un acte que encara que es qualifica com a presentació, va ser en realitat quelcom més. Va començar amb unes paraules de presentació de la M.Teresa i que va derivar cap a una conversació en la que es parlava del llibre, “Germans gairebé bessons”, amb la seva autora Maria Mercè Cuartiella, que ha rebut el Premi Llibreter. I son els llibreters els que realment poden qualificar un llibre i premiar el seu autor, perquè son ells els que han de jutjar bé el llibre que recomanen. El bon llibreter arriba a conèixer bé la tipologia de cada un dels seus clients i es imprescindible que conegui molt bé el llibre que recomana. Un llibre que arribi a tots els lectors, no és rebuscat, ni complexa ni elitista. I així es el llibre de Maria Mercè Cuartiella.\nEl treball de camp en memòria oral i musical\nV Tallers i Jornades de Memòria Oral\nAl Museu de la Mediterrània, i organitzat pel Museu i l’Observatori per a la Recerca Etnològica de Catalunya, es va desenvolupar un taller coordinat i realitzat pels professors Jaume Ayats i Gianni Ginesi, que des de la seva experiència varen parlar dels treballs de camp en memòria oral i musical, i de les bases per aconseguir una bona recerca, per a la qual és condició imprescindible un bon treball de camp, les entrevistes, els instruments a utilitzar i recollir curosament la informació.\nSortida a Santa Maria de Palau i camí d’Empúries\nGent del Ter reivindica la protecció del patrimoni\nEl diumenge 21 d’octubre, una trentena de persones van participar a la sortida de reivindicació organitzada per Gent del Ter per a la preservació del patrimoni cultural del paratge de Santa Maria de Palau i el camí d’Empúries, situat dins del Parc Natural del Montgrí, les Illes Medes i el Baix Ter. El conjunt patrimonial el formen, a més de l’església de Santa Maria del Palau (s. XIII), les restes de la vil·la romana del Palau i de les construccions del poblat medieval. El tram del “Camí d’Empúries” és el més ben conservat d’aquesta via d’origen romà (si bé caldria mantenir-lo amb cura). Va des de l’entorn del Palau fins al Camí dels Termes (límit amb el municipi de l’Escala). Tot el conjunt es troba dins del terme municipal de Torroella i la caminada reivindicativa s’ha fet amb l’anhel d’aconseguir la declaració de bé cultural protegit i la salvaguarda de la totalitat dels elements del patrimoni montgrinenc esmentats, als quals es poden afegir altres notables construccions de pedra seca i d’arquitectura popular del paratge. Tothom va poder constatar l’estat ruïnós de l’església medieval, tant de la coberta com dels murs, tot i que el manteniment del Camí d’Empúries fins el Camí del Termes és acceptable, encara que com dèiem caldria fer-hi algun treball de conservació.\nLa trobada de plaques de cava, organitzada per l’Associació Filatèlica i Numismàtica i del Col·leccionisme de Torroella de Montgrí, tingué lloc davant de l’Espai Ter, on es podien trobar i canviar xapes de cava. Si podien trobar plaques commemoratives i una botella da cava.\nII Jornades de la Xarxa de Museus Marítims de la Costa Catalana\nEl Museu de la Mediterrània va intervenir en aquestes jornades que tingueren lloc al Museu del Port de Tarragona i que portaren per títol “Patrimoni, turisme i territori”. El seu objectiu era el de reflexionar sobre els punts de contacte i les estratègies conjuntes que es poden establir entre patrimoni, turisme i territori. El director del Museu, Antoni Roviras, va intervenir-hi amb la xerrada titulada “El Museu. Museus i parcs naturals. Una nova perspectiva de treball. L’experiència del Museu de la Mediterrània”. En el temps canviants que vivim, cal trobar sinergies conjuntes, sumar esforços i, si pot ser, que aportin també valor afegit als habitants del seu territori. El turisme intern i extern cada cop valora molt més l’oferta cultural a l’hora d’escollir una destinació. Els museus poden esdevenir útils com a targeta de presentació. d‘octubre\nLlegim? “Alícia en un món real” ”. Contra el Càncer una guia de lectura\nA la Biblioteca Pere Blasi, el Club de lectura, el ginecòleg Joan Sebastià Fuster Mercader, va fer una complerta exposició sobre el càncer, prenent com a punt de partida el relat del llibre Alícia en un món real. Llibre que els assistents per poder seguir millor el comentaris i les respostes del ginecòleg van poder demanar a la biblioteca. Narra una divertida i valenta història d’una dona que ha superat el càncer de mama. Ha passat per una experiència que, lamentablement, és real i comuna per a moltes dones. Tanmateix, ha sabut donar la volta a la situació. Ni la malaltia ni els tractaments, ni l’extirpació d´un pit li han robat el sentit de l´humor. En la segona part l’assistència, formada quasi en la seva totalitat per persones del sexe femení, va efectuar moltes preguntes, que responia el ginecòleg en una vetllada realment interessant.\nExposició fotogràfica al claustre de l`Hospital\nPia Codina Pi va presentar la seva exposició “Quan sigui gran” . Hi reuneix una sèrie de fotografies en què relata èxits i fracassos, frustracions i somnis i potser també esperança i por de cara al futur, d’una generació a mig camí entre la joventut i la maduresa: Ni-ni, mileurista, indignats, generació perduda… Aquest projecte va ser guardonat amb la Beca de Fotoperiodisme Jove Clic 2010 atorgada per l’Associació Diomira i la Generalitat de Catalunya.\nCàritas Baix Ter. Ofrena de la Medalla del Montgrí a la Mare de Deu del Mont\nEl darrer dissabte del mes d’octubre passat, un grup d’una trentena de persones va acudir al Santuari de la Mare de Déu del Mont per fer-li ofrena de la Medalla del Montgrí. Medalla que l’Ajuntament de Torroella de Montgrí va concedir-li com a reconeixement a la tasca realitzada en el transcurs de més de 30 anys de Càritas de Torroella de Montgrí. I varen decidir que la millor custòdia d’ aital medalla no podria ser cap altra millor que la Mare de Déu del Mont, que en l’estrofa dels seus goigs, escrits per Mossèn Jacint Verdaguer, diu: Del Mont Verge Maria Reina de l’Empordà Jo al cel pujar voldria, Verge María, Deu-me la mà. I com diu també una de les pregàries llegides en la missa “ [,,,]Segur que ens la mereixíem, doncs prou gastem energies, hores i il·lusions que no sempre es compleixen […] la Medalla és per Tu, i en ella hi ha el resum de lo millor nostre[…]”.\nInici de l’Espai de Lleure. Activitats de reforç escolar, lleure i multiesports\nA la Casa del Metge, sala polivalent al pati de l’escola Portitxol, i organitzat pel Consell Municipal de l‘Estartit, varen començar les activitats de reforç escolar, acompanyades pel lleure i, com no, amb activitats esportives.\nHora del conte: “Els tresors d’en Roc”\nCom a novetat es va posar en marxa, a la Biblioteca Municipal de l’Estartit, la lectura setmanal dels contes triats per Roc, la mascota, per a fascinació dels més petits de la colla, i fins i tot dels que els acompanyaven, introduint els més petits en el joc de la lectura de contes.\nFestival de la fruita a l’Escola Portitxol\nEl Festival de la fruita a l’escola Portitxol i va anar a càrrec de voluntaris d’Oncolliga Girona i es va fer coincidir amb les jornades de la poma a la cuina. El seu motiu fonamental: ensenyar als nens un dels hàbits més saludables dins de la seva nutrició: menjar fruita cada dia. No podia ser d’altra manera, i més si coincideix amb la Jornada de la Poma a la Cuina.\nl’Estació Nàutica de l’Estartit, conjuntament amb la Federació Catalana d’Entitats Contra el Càncer i Oncolliga Girona, amb el suport de l’Ajuntament de Torroella i el Consell municipal de l’Estartit, va organitzar un Taller de confecció de menús saludables a l’Auditori de Casa Pastors de Torroella, incidint en la poma com element a incloure. Sara Cruz, dietista nutricionista, va explicar què és una alimentació saludable, va donar recomanacions i va senyalar els errors que es cometen quotidianament, en un aspecte tan important com la nutrició.\n7a Trobada concurs de pesca solidària per a malalts de càncer\nOrganitzada per la Fundació Oncolliga Girona i Lliga Catalana d’Ajuda al Malalt de Càncer, i amb la col·laboració de Pesca d‘Or i Esports l’Ham, la trobada tingué lloc a la platja gran de l’Estartit. Era la setena edició del concurs de pesca solidària que s’hi celebrava, una iniciativa que serveix per recollir fons per ajudar malalts de càncer. La competició estava oberta a tothom, amb l’únic requisit que tingués la llicència obligatòria i l’assegurança de pesca. Realment es tractava més de participar que de competir, ja que només es lliurava un premi simbòlic a qui fa la captura més gran.\nX Recorregut de Motos Històriques de l’Estartit\nOrganitzada per l’AMHG (Associació de Motos Històriques Gironines) i el Consell Municipal de l’Estartit, tingué lloc la trobada i el recorregut de les nombroses motos participants. La concentració va ser al restaurant Les Illes.\nPSC. Pere Navarro elegit Candidat, El PSC es presenta com tercera via entra CiU i PP, i demana el federalisme en la constitució. Membres destacats demanen un gir sobiranista.\nEl President Mas, firma el final de la legislatura i convoca eleccions per al 25 de Novembre. Entrevistat pel New York Times va afirmar: “El nostre ideal és formar part dels Estats Units d’Europa”\nEl TAV, connectarà l’any vinent Barcelona – Girona – Figueres, amb França, Vint-i-un anys després del Madrid-Sevilla.\nEl 12 d’octubre, “dia de la hispanidad”, més laborable a Catalunya. La manifestació per la unitat d’Espanya, a Barcelona i a la plaça de Catalunya, segons la Guardia Urbana va reunir 6.000 persones, segons el Govern Central 65.000.\nEnquesta del Centre d’Estudis d’Opinió: Un 74% volen la convocatòria d’un referèndum sobre l’estat propi.\nMas crida el mon econòmic a fer pinya amb el procés sobiranista.\nLes farmàcies fan vaga, el dia 25. Els diners varen arribar de Madrid el mateix dia.\nDolores de Cospedal dona lliçons d’història per a espanyolitzar aquesta regió “Catalunya mai va ser un regne per si mateixa”, “Espanya és la nació més antiga d’Europa, amb més de 500 anys”, “Aquesta és la Història d’Espanya per a qui no la vulgui recordar”.\nJosé Ignacio Wert, ministre d’Educació, Cultura i Esports, vincula l’auge independentista al model educatiu català. I s’oblida de l’article 3.3 de la Constitució, que diu: “la riquesa de les diferents modalitats lingüístiques d’Espanya és un patrimoni cultural que serà objecte d’especial respecte i protecció”. Insta a “espanyolitzar els alumnes catalans”\nAtur. La economia en recessió: s’incrementa l’atur –a 31/09, 4,71 milions- i baixa el nombre d’afiliats a la Seguritat Social.\nV Conferència de Presidents de Comunitats autònomes: cap al·lusió sobre la independència de Catalunya. Rajoy nega una petició imminent de rescat.\nConferència Episcopal: La comissió permanent va afirmar que davant de la crisis “determinades propostes polítiques afegeixen elements de preocupació”. En la votació es van produir quatre abstencions, tantes com bisbes catalans.\nLa CNN aborda a la seva web sobre el conflicte entre Espanya i Catalunya: “La pròxima amenaça, Espanya perdria el 20% de la seva economia”\nAlberto Ruiz Gallardón: Catalunya si assolís la independència quedaria fora de la UE, i hi va afegir “Sense Catalunya, Espanya no es podria mantenir en l’euro”\nVaga General. CC.OO. i UGT. Vaga general el dia 14 de novembre.\nMajoria absoluta del PP a Galicia amb 41 escons. Alberto Nuñez Feijóo manté la majoria i guanya tres escons més. Mariano Rajoy, feliç amb el resultat que avala la seva política . El PSG/PSOE en perd 7, Alternativa Gallega, amb 9 escons es converteix en la tercera força política, el BNG queda quart amb 7 escons..\nEl PNB torna al govern basc: amb 27 escons, en perd 3. Sense majoria absoluta necessita pactes puntuals tan amb Bildu amb 21 o PSOE amb 16, que en perd 9, i PP amb 10 escons, en perd 3.\nPSOE. Rep una forta davallada en les eleccions gallegues i basques. Rubalcaba promet seguir fins al final.\nEl PSC accentuarà la via federalista, per evitar les davallades basques i gallegues.\nL’expresident José María Aznar; “Nadie va a romper España”\nMariano Rajoy: Retreu falta de voluntat de diàleg a Mas, i assenyala que només les Corts poden autoritzar un referèndum.\nCameron i Salmond firmen l’acord per al referèndum sobre la independència d’Escòcia, dins de l’any 2014.\nLa negociació entre els governs britànic i escocès perquè Escòcia pugui fer, l’any 2014, un referèndum sobre la independència i que hi puguin votar els majors de 16 anys, va arribar a bon terme. David Cameron i Alex Salmond van firmar a Edimburg l’acord que permetrà que la consulta sigui vinculant i tindrà una sola pregunta, que es respondrà amb un sí o un no: “Està d’acord que Escòcia sigui un estat independent?”.\nBeques Erasmus: La Unió Europea demana diners als estats per salvar-les.\nEl premi Nobel de la Pau: Concedit a la Unió Europea, pels cinquanta anys de convivència i contribució a la pau.\nGrècia: la consellera Merkel: “volem que Grècia es mantingui a Europa”, però no accedeix a donar més temps per pagar.\nLa Comissió Europea no prendrà posició sobre els efectes legals sobre l’eventual procés d’independència de Catalunya, a no ser que l’Estat Espanyol li demani.\nVeneçuela: Hugo Chavez amb el 55% de vots guanya les eleccions presidencials.\n(1) MOCIÓ PER A LA DECLARACIÓ D’INDEPENDÈNCIA DEL PRINCIPAT DE CATALUNYA\n« Declaració d’independència del Principat de Catalunya\nNosaltres, el poble de Torroella de Montgrí i l’Estartit, per la present, ens adrecem al Parlament del Principat de Catalunya, en general, i a tots els seus grups parlamentaris, en particular, per tal que la Cambra Catalana assumeixi a tots els efectes la completa sobirania nacional del territori del Principat de Catalunya i iniciï el procés per declarar i constituir l’Estat català lliure i sobirà, democràtic i social.\nEl 13 de desembre de 2009, Torroella de Montgrí i l’Estartit va ser un dels 553 municipis que van celebrar una consulta popular democràtica. En aquesta consulta els torroellencs van expressar el seu sentiment majoritari a favor de la independència de Catalunya, amb el 94,61 % dels vots a favor, amb una participació del 22,51 %, i amb la capacitat d’enginy i d’organització suficient per dur a terme quelcom que no s’havia fet abans.\nAquesta és la força que ens empeny a subscriure la present, així com a declarar el municipi de Torroella de Montgrí i l’Estartit com a territori català lliure i sobirà, i a l’espera que el Parlament de Catalunya dicti la legislació legalment aplicable, la normativa i la jurisprudència d’ús actual s’estableixin com a provisionalment vigents i siguin d’aplicació en tant que no s’oposin a la sobirania del poble de Catalunya.\nAquests acords estan determinats per la gravíssima situació social i econòmica que pateixen els veïns i les veïnes de Torroella de Montgrí i l’Estartit i, per extensió, de tot el poble català com a conseqüència de la seva pertinença al Regne d’Espanya. Avui, a Catalunya, l’atur afecta 622.882 persones, 765 a Torroella de Montgrí i l’Estartit, el 20 % de la població es troba al llindar de la pobresa, el 40 % d’activitats econòmiques estan en perill de desaparèixer i l’espoli fiscal suposa 16.000 milions d’euros anuals per a Catalunya i, localment, a Torroella de Montgrí i l’Estartit, la part proporcional de 16.500.000 euros anuals (caldria descomptar-ne la part destinada al conjunt del país pels serveis supramunicipals).\nÉs, doncs, davant d’aquest context crític que viu el país, que cal actuar amb fermesa i en defensa dels interessos col·lectius, i generar un clima de confiança i esperança per al poble català.\nEl Regne d’Espanya ha demostrat la seva incapacitat per a administrar els recursos públics de forma eficient i per a garantir un funcionament ordenat de les seves institucions financeres supervisores, amb el Banco de España en primer lloc. És un estat que es troba en fallida econòmica i que ens hi pot arrossegar.\nAl mateix temps, ha incomplert de forma reiterada les seves obligacions econòmiques amb el Govern de la Generalitat de Catalunya, causant així uns greus perjudicis als seus ciutadans i posant en descrèdit internacional les seves institucions. Aquesta conducta de deslleialtat institucional ha agreujat els desequilibris creats per l’espoli, insostenible, que pateix el poble català i que desvia cap a Espanya uns recursos imprescindibles per al bon funcionament dels serveis públics de la Generalitat i dels ajuntaments.\nA més, ara, des del Govern espanyol, s’estan promovent grans canvis legals que atempten contra l’autonomia local i, fins i tot, contra la pròpia existència del món municipal català i dels serveis que aquest presta al conjunt de la seva població. Sense oblidar l’intent d’arraconament cultural, social i econòmic que el Regne d’Espanya, acollint-se al dret de conquesta, ha sotmès el poble català durant gairebé 300 anys.\nCatalunya ha de preservar com a poble els seus trets nacionals, la seva llengua, la seva cultura, el llegat de la seva història com a tema d’acollida i de diàleg. És per tots aquests motius, però principalment per a preservar el benestar dels veïns de Torroella de Montgrí i l’Estartit, i per tal d’impedir que l’agreujament d’aquesta situació de crisi derivi en greus problemes de cohesió social, de degradació de les activitats empresarials i en més increments de l’atur i la pobresa, que aquest Ajuntament vol fer sentir la seva veu en aquests moments històrics que ens està tocant viure.\nAvui, quan el poble de Catalunya ha parlat i s’ha expressat amb total claredat, és l’hora de la independència nacional i així ho ha declarat en la massiva manifestació d’aquest Onze de Setembre.\nÉs per tots aquests motius, quan es compleixen 3 anys del primer referèndum per la independència celebrat a Catalunya que, avui, 11 d’octubre de 2012, el Ple de l’Ajuntament de Torroella de Montgrí i l’Estartit\n1. Declarar Torroella de Montgrí i l’Estartit territori català lliure i sobirà.\n2. Declarar els veïns de Torroella de Montgrí i l’Estartit moralment lliures de lleialtat a la Corona borbònica i als seus símbols.\n3. Instar el Parlament de Catalunya a declarar que el Principat de Catalunya és, i ha de ser per dret, estat lliure i independent en igualtat de drets i obligacions que els altres estats independents del món.\n4. Instar el Parlament de Catalunya que, conjuntament amb els ajuntaments catalans, assumeixi la completa sobirania nacional del territori del Principat de Catalunya, valorant consultar la ciutadania, per la via de referèndum, i iniciï el procés per declarar i constituir l’Estat català, abans de l’Onze de Setembre del 2014. Així mateix, instar el Parlament de Catalunya per tal que la normativa legalment aplicable i la jurisprudència d’ús actual siguin vigents mentre no realitzin les actuacions demanades en aquesta Declaració i en tant que no s’oposin a la sobirania del poble de Catalunya.\n5. Instar a constituir immediatament, aquest mateix any 2012, un govern d’unitat nacional, de transició a la independència, que prepari totes les estructures institucionals necessàries de l’Estat català, Seguretat Social, Energia, Seguretat Interior, Afers Exteriors i les altres que resultin essencials per a l’establiment ferm de l’Estat català.\n6. Instar que aquest govern d’unitat nacional estigui integrat per les forces polítiques parlamentàries que estiguin disposades a obrir el procés d’independència, les forces polítiques extraparlamentàries amb rellevant representació municipal i persones independents rellevants del moviment per la independència.\n7. Instar que aquest govern d’unitat nacional creï els corresponents registres civils, mercantils i de la propietat; la creació d’una hisenda pròpia que assumeixi la recaptació íntegra de tots els tributs i cotitzacions socials, posant fi a l’espoli fiscal espanyol, i destinant els nostres recursos a la reversió de les retallades i a polítiques actives de foment de l’economia productiva, de polítiques socials avançades, i a la recuperació de la dignitat i el benestar de tot el poble català; d’un banc nacional des del qual es gestionin el règim fiscal i el finançament dels serveis i institucions públics; la constitució immediata d’una administració fiscal i de justícia de Catalunya sense ingerències estrangeres i que iniciï immediatament les negociacions amb la comunitat internacional per al reconeixement de l’Estat català, amb especial orientació vers l’ONU i la Unió Europea de la qual som ciutadans avui.\n8. Instar que aquest govern d’unitat nacional acordi, amb caràcter immediat, les mesures que cregui convenient que ordenin la transició fins a la constitució formal de l’Estat català i, en especial, les següents:\n• Que les banderes oficials seran la local, la senyera i, fins al dia de la independència, l’estelada.\n• Que quedin sense aplicació totes les lleis i reglaments, sentències judicials i resolucions que limitin l’ús de la llengua catalana en qualsevol àmbit de la vida pública o acadèmica catalana.\n• Que els cossos policials i militars espanyols hagin de realitzar comunicació prèvia per a realitzar llurs funcions dins del territori de Catalunya.\n• Que declari, a afectes administratius, el dia 12 d’octubre com a dia laborable.\n• Que demani l’empara i la mediació de les institucions internacionals de la Unió Europea, si ho creu convenient, per a garantir un procés democràtic.\n9. Instar la creació de l’Assemblea de Càrrecs Electes dels Països Catalans per a estendre i difondre aquesta Declaració a la resta de comunitats integrants de la Nació Catalana a fi de preservar-ne la unitat i identitat com a poble.\n10. Instar les institucions internacionals a l’inici de converses amb una representació dels municipis declarats lliures i sobirans, pel reconeixement de la voluntat del poble català d’esdevenir, per dret, un estat lliure i independent en igualtat de drets i obligacions que els altres estats independents del món, mentre que el Parlament de Catalunya no hagi assumit la sobirania nacional. Una vegada assumida la sobirania per part del Parlament, si es considera convenient, els representants dels municipis podran formar part de la representació catalana en les negociacions internacionals.\n11. Demanar l’empara al Govern de Generalitat, al Parlament del Principat de Catalunya, així com a les institucions internacionals, davant dels possibles i previsibles obstacles i impediments que pugui provocar l’Estat espanyol, per poder mantenir i preservar la ‘Declaració de Sobirania del territori municipal’ i l’activitat dels seus càrrecs electes.\n12. Des de l’Ajuntament de Torroella de Montgrí i l’Estartit, apel·lem l’esperit cívic de tot Europa, inclòs l’Estat espanyol, per tal que s’imposi una resolució democràtica dels conflictes i s’avanci en els ideals de la pau, el treball i la llibertat, l’amistat i la germanor entre els pobles del món.\n13. Fer arribar la present Declaració d’Independència al poble català i a totes les associacions civils, especialment a l’Assemblea Nacional de Catalunya i Òmnium Cultural, perquè difonguin i expandeixin aquesta Declaració d’Independència, i que estiguin al nostre costat en la defensa d’aquesta decisió presa per la majoria dels representants del Ple, elegits democràticament pel poble d’Arenys de Munt.\n14. Notificar la Declaració d’Independència a l’Associació de Municipis per la Independència, a l’Associació Catalana de Municipis i Comarques i a la Federació de Municipis de Catalunya, per tal que ho comuniquin als seus municipis adherits.\n15. L’Ajuntament de Torroella de Montgrí i l’Estartit s’adhereix a l’Assemblea Nacional Catalana en les diferents accions estratègiques que realitzi per a la llibertat de Catalunya.\n16. Posar aquesta Declaració d’Independència en coneixement de:\n─ El president de la Generalitat de Catalunya, Molt Honorable Senyor Artur Mas i Gavarró.\n─ La presidenta del Parlament de Catalunya, Molt Honorable Senyora Núria de Gispert i Català.\n─ Els diferents grups parlamentaris del Parlament de Catalunya.\n─ Els diferents grups parlamentaris del Congrés de Diputats.\n─ El president de la Comissió Europea, senyor José Manuel Durão Barroso.\n─ El president del Parlament Europeu, senyor Martin Schulz.\n─ El secretari general de les Nacions Unides, senyor Ban Ki-moon.\n─ La resta d’institucions internacionals afectades, per a l’inici dels tràmits detallats anteriorment i sol·licitant-los empara.\n17. Posar en coneixement de tots els municipis aquesta Declaració d’Independència per tal que valorin la possibilitat de donar-li suport, fent-nos costat en aquest camí que ara iniciem i demanant a tots aquells que es declarin ‘territori català lliure i sobirà’ que ens ho facin saber per poder-nos organitzar i fer aquest camí conjuntament.»\n(2) MOCIÓ DE SUPORT A LA RESOLUCIÓ DEL PARLAMENT DE CATALUNYA, PRESENTADA PELS GRUPS MUNICIPALS DE CIU, ESQUERRA-AM, UPMPM, L’EST I COET PER A L’EXERCICI DEL DRET A L’AUTODETERMINACIÓ\n«El Ple del Parlament, en la sessió del dia 27 de setembre de 2012, aprovà una Resolució amb el contingut següent:\n“Des de la seva represa al segle XIX, el catalanisme ha formulat diferents propostes polítiques amb l’objectiu de garantir la pervivència de la llengua i la nació catalanes, afavorir el progrés econòmic i el benestar dels seus ciutadans. Bona part d’aquest catalanisme ha volgut trobar durant molts anys un encaix de la nostra realitat nacional al si de l’Estat espanyol mitjançant l’aportació d’estabilitat econòmica i regeneració en les formes de Govern, a canvi del reconeixement de la nostra llengua, la nostra cultura i un cert nivell d’autogovern, diferent en funció del període històric. Hi ha hagut, també des del catalanisme, una proposta que ha plantejat una redefinició complerta de l’Estat espanyol per a basar la seva font de legitimitat en la unió voluntària de diferents nacions que s’haurien de reconèixer entre elles en un pla d’igualtat. Igualment, ja des dels seus inicis, el catalanisme polític ha comptat amb partidaris de\nl’Estat propi, entenent que era en el concert de les nacions on Catalunya trobaria un marc de relació estable i de bon veïnatge amb la resta de pobles de la península Ibèrica i d’Europa.\nEn els darrers trenta anys, una part majoritària del catalanisme ha intentat vehicular el seu progrés nacional, desenvolupament econòmic, cohesió social i aprofundiment democràtic a través de la participació a l’Estat espanyol. Malgrat els avenços assolits respecte a la situació viscuda sota el franquisme, el balanç d’aquest període és clarament insuficient de cara als reptes de futur que tenim com a societat. Les propostes d’acord que han significat els estatuts d’autonomia de 1979 i 2006, la col·laboració amb l’entrada a la Unió Europea i a l’euro, la contribució a la modernització econòmica i al progrés democràtic, han topat amb una clara voluntat de recentralització i de laminació de l’autogovern –expressada amb les continuades invasions competencials i, de forma molt significativa, amb la Sentència del Tribunal Constitucional sobre l’Estatut d’Autonomia de 2006–, l’incompliment dels compromisos continguts en els diferents acords entre Catalunya i l’Estat espanyol, una inversió en infraestructures molt menor al pes econòmic sobre el conjunt de l’Estat, el menyspreu i l’assetjament contra la llengua i la cultura catalanes i un dèficit fiscal continuat durant aquest període equivalent anualment al 8 % de la creació de riquesa que avui posa en perill la cohesió social i el progrés econòmic.\nEl camí recorregut en aquests darrers anys, ple de dificultats i obstacles, ha portat a una part important de la ciutadania i a diferents actors socials, econòmics i polítics a proposar nous escenaris de futur. Disposar d’un Estat propi, tant dependent o independent com la resta d’estats europeus, que tingui per objectiu servir el benestar, el progrés econòmic i cultural dels ciutadans de Catalunya, sigui quin sigui el seu origen o condició, és vist avui com una necessitat inajornable per una part creixent de la ciutadania de Catalunya. El passat Onze de Setembre, més d’un milió i mig de catalans i catalanes va protagonitzar una jornada històrica, donant un exemple de civisme i de compromís amb el present i el futur de la nostra nació. De forma molt massiva els manifestants van expressar, de manera clara i inequívoca, el desig que Catalunya esdevingui «un nou Estat d’Europa» i van recollir un anhel que, en aquests moments, és compartit per una part molt important de la societat catalana, que reclama que el nostre país assoleixi de l’instrument d’un Estat; eina imprescindible per fer front als reptes de la nostra societat.\nLa voluntat que els ciutadans i les ciutadanes de Catalunya puguin decidir amb plena llibertat el seu futur ha estat assumida per una majoria de les forces polítiques parlamentàries i pel President de la Generalitat. En aquest sentit, el 12 de desembre de 1989, el Parlament de Catalunya va remarcar que el poble català no renunciava al dret a l’autodeterminació; i, igualment, va expressar la possibilitat ‘d’incrementar les cotes d’autogovern fins allà on cregui convenient i, en general, adequar la regulació dels drets nacionals a les circumstàncies de cada moment històric’.\nDesprés d’aquest Onze de Setembre, escoltant l’anhel expressat d’una forma tan significativa, s’esdevé el moment històric en el qual resulta necessari consultar la ciutadania sobre la possibilitat que Catalunya esdevingui un nou Estat d’Europa.\nPer aquestes raons, els grups parlamentaris sotasignats presenten la següent resolució:\n1. El Parlament de Catalunya expressa el seu reconeixement i es felicita per l’enorme èxit aconseguit a la massiva manifestació del passat Onze de Setembre pels carrers de Barcelona, sota el lema ‘Catalunya nou Estat d’Europa’.\n2. El Parlament de Catalunya constata que al llarg d’aquests darrers trenta anys, una part molt important del catalanisme s’ha compromès a fons amb la transformació de l’Estat espanyol per poder-hi encaixar sense haver de renunciar a les nostres aspiracions nacionals, a la nostra voluntat d’autogovern, ni a la nostra continuïtat com a nació. Però els intents d’encaix de Catalunya a l’Estat espanyol i les seves reiterades respostes són avui una via sense recorregut, Catalunya ha d’iniciar una nova etapa basada en el dret a decidir.\n3. És per tot això que el Parlament expressa la necessitat que Catalunya faci el seu propi camí, constatant la necessitat que el poble català pugui decidir lliurement i democràticament el seu futur col·lectiu, per tal de garantir el progrés social, el desenvolupament econòmic, l’enfortiment democràtic i el foment de la cultura i la llengua pròpies.\n4. El Parlament insta el Govern de la Generalitat i les forces polítiques i els agents socials i econòmics a impulsar el màxim consens possible per tal de portar a terme aquest procés democràtic i el full de ruta consegüent, amb diàleg amb la comunitat internacional, la Unió Europea i el Govern espanyol, per tal que la ciutadania de Catalunya pugui determinar en un marc de plena llibertat, respecte al pluralisme, foment del debat i la convivència democràtica i sense coaccions de cap mena.\n5. El Parlament de Catalunya constata la necessitat que el poble de Catalunya pugui determinar lliurement i democràtica el seu futur col·lectiu i insta el govern a fer una consulta prioritàriament dins la propera legislatura.”\nPer tot això, els grups municipals de CiU, Esquerra-AM, UPM-PM, L’EST i COET proposen al Ple municipal l’adopció dels acords següents:\n1. Donar ple suport a la Resolució del Parlament de Catalunya, aprovada el 27 de setembre de\n2012, sobre el dret a decidir lliurement i democràtica el futur de Catalunya i la necessitat d’una consulta al poble català.\n2. Enviar aquesta moció al Parlament de Catalunya, al Govern de la Generalitat de Catalunya, al Congrés dels Diputats i al Govern espanyol».\nMissa en català a l’Alguer\nConsell de Redacció 530 posts\nÉs l’ètica, estúpid!


RUTH CASABELLA: «Amb l’art, la canalla té la mirada neta» - El Periòdic d'Andorra\nRUTH CASABELLA RESPONSABLE DEL CAEE\nRUTH CASABELLA: «Amb l’art, la canalla té la mirada neta»\nPublicat el Divendres, 13 d'octubre de 2017 | 03:00 h\nRuth Casabella, al Centre d'Art d'Escaldes-Engordany.\nEl CAAE ha reprès els Dissabtes d’art, que arriben a les 12 edicions. La primera sessió es va dedicar a Andy Warhol i al Pop Art i, demà, el taller va de Kandinsy. / Per ESTHER JOVER MARTIN // Foto per MARICEL BLANCH\n–Per què Kandinsky agradarà a la canalla?\n–Ens l’havien demanat! Potser l’han treballat a l’escola, perquè és un artista que estèticament pot atreure la mirada dels infants. Què farem? Els explicarem qui era i que en un inici no volia pintar, però en una exposició va quedar fascinat i va dir que s’hi dedicaria. Era una mostra d’impressionistes francesos.\n–La música també serà important.\n–Kandinsky estava fascinat per la música, tocava el piano i el violoncel, que el va inspirar en la pintura. Els ensenyarem les obres de l’inici, més impressionistes, amb taques, i les que tenen connotacions musicals, més abstractes, perquè Kandinsky és el pare de l’abstracció. Els preguntarem què hi veuen, perquè potser nosaltres hi veiem cercles però ells hi veuen éssers diminuts. També els demanarem que posin títols als quadres, que s’acostumin a titular Composició 1, Composició 2...\n–Els posarem música, com la Primavera de Vivaldi, perquè s’inspirin i ho traslladin a un paper en blanc. També els farem reinterpretar una obra de Kandinsky amb material reciclat, com taps d’ampolles de plàstic i d’altres. Amb molt color i molta cola. També reinterpretaran una altra obra amb ceres.\n–12 edicions ja!\n–Sí, i la sisena dels Dissabtes d’aigua, amb un contingut més científic.\n–Però ja no hi ha el CIAM.\n–Ens han demanat de continuar. En el primer d’enguany farem un esquelet amb rotllos de paper de WC i pintaran els seus òrgans. També hem començat la tercera edició dels Dissabtes de cuina i el dia 21 endegarem els Dissabtes de secrets, relacionats amb els arxius.\n–Com reben l’art els infants?\n–No són políticament correctes, si no els agrada, t’ho diuen, és igual si és Picasso. Un adult es fa l’hipòcrita, però la canalla no menteix. Aquest estiu ens va passar amb Warhol, algun et deia: «Això és una llauna de sopa, i punt». Tenen una mirada neta, no contaminada.\n–Els infants entenen millor l’art abstracte?\n–Quan vam tenir Miró era més interessant fer la visita amb els petits perquè entenien molt millor el llenguatge abstracte, veien les estrelles, els planetes, i entenien la voluntat del pintor... Jo mateixa no entenc Miró...\n–Repeteixen als Dissabtes d’art?\n–I tant. L’eventual d’aquest estiu, l’Adrià, de petit venia als tallers.\n–La canalla ha d’anar als museus?\n–Sí, que no hi hagi una barrera! Tothom pot anar als museus, són espais oberts, dinàmics. No s’ha de saber d’art, tothom pot observar una obra i emetre un judici, un valor. T’has d’apropar a l’obra, perquè mai sentiràs la mateixa emoció veient-la en directe que per pantalla. I l’art és això, emoció.


La recollida porta a porta arribarà a Solsona el 15 de novembre | Sostenible\n“És el nostre repte”, explica el regidor de Medi Ambient, Ramon Montaner, qui assegura que la majoria de veïns entenenque cal aplicar el model, tot i que n’hi ha que estan neguitosos perquè consideren que revisar-los les escombraries “és un atac a la intimitat”.\nDe mitjana, un ciutadà de Solsona genera 4,5 contenidors de residus l’any. L’Ajuntament ha estat anys dissenyant un model de recollida de residus adaptat a la diversitat urbanística del municipi. “Tenim totes les casuístiques possibles, des de masies aïllades que no tenen la possibilitat de recollir els cubells a casa seva, cases unifamiliars, grans edificis amb concentració d’habitatge, fins a un nucli antic amb molt pendent i carrers molt estrets. Hem aplicat la millor solució en cada cas”, ha explicat Ramon Montaner. Així, per exemple, als habitatges disseminats del Vinyet caldrà dipositar els residus a les àrees d’aportació tancades amb accés electrònic. Abans d’aplicar el sistema, l’Ajuntament ha fet sessions informatives gratuïtes entre els veïns. S’hi ha explicat el funcionament del servei i s’han resolt dubtes.\nEls contenidors que s’han repartit entre els veïns de Solsona per aplicar el porta a porta | ACN\nEls alcaldes de Pinós, La Molsosa, Riner, Castellar de la Ribera i Navès alerten que la sortida de Solsona del sistema de recollida de residus comarcal farà que n’incrementi el cost. Lamenten que, malgrat que fa molt temps que va anunciar que implantaria el sistema porta a porta, el Consell Comarcal no ha fet res per evitar-ho. A Pinós, per exemple, s’estima que l’increment sigui d’uns 10.000€ anuals mentre que, per a algunes famílies, el sobrecost podria arribar fins als 400 euros. L’alcalde de Riner, Joan Solà, ha explicat que fa temps que s’ha acordat un nou sistema d’illes tancades i controlades per fer la recollida rural de residus, però denuncia que el Consell Comarcal “no té ni el projecte ni el finançament”. “Ha arribat el dia en què Solsona inicia el porta a porta i, pels motius que sigui, seguim amb el mateix model però amb uns costos molt més elevats”, ha lamentat.


Comença el programa formatiu “Jove Oportunitat” a Carcaixent | Ajuntament de Carcaixent\nComença el programa formatiu “Jove Oportunitat” a Carcaixent\n(13-02-2018) 10 joves han iniciat este programa d'assessorament de l’IVAJ per a millorar la seua formació i ocupació\nEste matí, 10 joves d’entre 16 i 21 anys han començat a Carcaixent el programa “Jove Oportunitat” (JOOP), de l’Institut Valencià de la Joventut (IVAJ). La iniciativa està destinada a joves que, havent deixat d’estudiar de manera prematura i sense obtindre titulació o tenint únicament el graduat en ESO, no estan treballant ni tampoc estudiant en l’actualitat. L’objectiu d’estos tallers és realitzar una acció de coaching als joves amb la finalitat de motivar-los i canviar la manera en què s’enfronten a la seua realitat personal, social i laboral.\nJOOP està finançat pel Fons Social Europeu, dins de l'objectiu de millora de l'ocupació del col·lectiu juvenil, però, a diferència d'altres programes que es dirigeixen directament a la cerca d'ocupació, el programa de l'IVAJ pretén que els joves tornen a la seua etapa formativa per a obtindre una titulació de tècnic mitjà. Per açò, en la seua fase final, després dels mòduls de "coaching actitudinal" i d'orientació laboral, en JOOP es prepararà els joves per a l'examen d'accés lliure a la FP de grau mitjà.\nCarcaixent és un dels 54 ajuntaments valencians que s’han adherit a la segona edició d’este programa en què van a participar un total de 700 joves. Des de l’IVAJ, per l’experiència en els municipis on s’ha desenvolupat, defineixen la iniciativa com «una teràpia de xoc» en què els indicadors de seguiment avalen el seu èxit: un 70% dels joves que van entrar en el programa el van concloure, i un 74% dels qui el van concloure havien tornat a la formació o bé estaven treballant als 6 mesos de finalitzar el seu pas per JOOP.\nLes sessions constaran de tallers i dinàmiques grupals, activitats i entrevistes individuals i diverses excursions, entre les quals s’inclou dos estades de dos dies en un alberg juvenil i visites a diferents empreses d’acolliment de la província, per a conéixer nous sectors i possibles eixides laborals. Estes visites estaran guiades per un mentor de la mateixa empresa, qui els mostrarà la realitat pràctica del treball que allí realitzen. A més, es preveu que dins dels tallers ordinaris els i les joves reben xarrades de professionals de diversos àmbits, amb els quals podran mantindre una conversa propera. En finalitzar el taller, els “joopers” rebran un certificat d’assistència expedit per l’IVAJ, i realitzaran dues jornades de retrobament, passat un temps, per a conéixer la seua evolució després del JOOP. A més, s’està treballant en la possibilitat d’oferir noves opcions formatives que els puguen resultar interessants.\nLa iniciativa s’ha promogut des de l’Àrea de Joventut, amb la col·laboració de Serveis Socials i Promoció Econòmica. Natxo Escandell, regidor de Joventut, ha estat este matí en la primera sessió per donar la benvinguda als joves del programa i ha destacat «les ganes i la motivació amb què inicien esta etapa». El regidor, a més, ha remarcat que el JOOP té com a finalitat empoderar els joves i dotar-los de les eines per poder assolir una vida totalment normalitzada, «que siguen capaços per ells i elles mateixos de trobar la seua vocació i que açò els servisca com a motivació per continuar creixent tant professionalment com personalment».


L'Etnogràfica | Presentació de l’itinerari guiat: “Els camins del menjar”, a la Garriga.\nPosted at 14:29h in Activitats, Alimentació, Gènere, Recerca\tby\tadmin 0 Comments\nAquesta setmana hem presentat l’itinerari guiat ‘Els camins del menjar: la transformació de la Garriga a través de l’alimentació‘, a la Garriga (Vallès Oriental). Durant els darrers mesos hem estat treballant en adaptar el contingut del llibre “La Garriga, una història entre fogons. Receptes que parlen d’un poble” al disseny d’una ruta pel municipi.\nEl resultat és una passejada per diferents espais vinculats amb l’alimentació: les hortes, les botigues d’aliments artesanals, els carrers, els antics comerços, el mercat, les botigues de venda a granel, els nous “colmados”, els bars i restaurants… La visita a aquests espais de producció, comercialització i consum d’aliments vol donar a conéixer qui i com ha fet possible que els aliments arribin a taula al llarg de la història, en resposta a quines necessitats socials i sota quin model agroalimentari. En aquest sentit, la ruta ha estat pensada per posar en valor els coneixements i el temps dedicat de la pagesia, les botigueres, les treballadores, les cuineres, les dones, i totes aquelles invisibles en la producció i elaboració artesanal i local d’aliments. També ha estat pensada per reconèixer el valor social de la diversitat de maneres de menjar per raons com el vincle amb l’origen i la identitat cultural.\nDes d’una perspectiva històrica i antropològica -i tot fent una lectura crítica del territori- la ruta va desvetllant les transformacions demogràfiques, econòmiques, socials i culturals del municipi, a través de l’alimentació dels seus habitants, mentre ens convida a reflexionar sobre el model de sistema alimentari que necessitem i volem.\nUs deixem un petit tastet en aquest vídeo.\nSi voleu visitar la Garriga i fer aquest itinerari guiat, us podeu posar en contacte amb el Centre de Visitants de la Garriga.


El meu resultat | Relacio Docent - Carpeta d'aprenentatge\n← Respostes de l’enneagrama\nEsperant comentaris →\nOctubre 7, 2008 · 9:35 am\nEl meu resultat\nJo he sortit un 7!!\nSegons el dossier els 7 som:\nValors: Felicitat, comunicació, alegria\nValor a desenvolupar: Els respecte als altres\nExtravertits i exagerats. Encantadors.\nSempre se surten amb la seva.\nEls costa centrar-se en una cosa. Tendeixen a deixar obertes moltes portes.\nQuè em sembla el resultat?:\nCrec que em puc identificar força amb el 7, tendeixo a intentar veure les coses d’una manera senzilla i sempre positivament. Amb això estic d’acord, però clar no sempre actuo així! Però generalment sí.\nSobre les característiques generals, etc, estic completament d’acord amb totes menys amb l’última. Crec que tot i tenir sempre deu mil coses al cap, sóc molt capacitada amb concentrar-me en una, vull dir que quan estic fent una feina o cosa, estic totalment absorta en allò, i m’hi puc estar hores i hores. Crec que qui em coneixeu podeu estareu d’acord amb aquest punt!\nTot llegint l’apartat del set, em puc sentir més identificada amb algunes coses i menys amb d’altres, però hem de tenir clar que no tots som iguals i que clar un número avarca a molta gent!\nTambé he vist que llegint altres números, m’identifico amb moltes coses d’aquests. Primer vaig mirar si eren ales meves o dinàmiques, i a vegades sí però d’altres no!\nPer exemple, crec que si em ves sortit un 1, estaria completament d’acord amb el resultat, ja que totes les característiques de 1 les aprecio amb mi. Del 2 també; em considero una persona servicial i solidària.\nEl 5 crec que pot ser molt meu! Per exemple, sóc molt observadora amb les persones, m’agrada fer un anàlisis de les persones i/o de les situacions, sobretot amb grups nombrosos. Sóc una persona molt reflexiva que intenta comprendre totes les situacions i intento veure els pros i contres de totes elles.\nNo sé, en general veig que tots els números tenen algo de mi, o més aviat jo tinc algo d’ell. De fet els resultats de tots els números eren molt igualats. Sobresortia un 7 però la diferència màxima de la mínima puntuació a la màxima eren només de 4 punts. Això, segurament, explica que em senti identificada amb molt números.\nOne response to “El meu resultat”\nOctubre 7, 2008 a les 4:55 pm\nPrimer de tot, vull felicitar-te per aquest blog i per fer pública la teva carpeta d’aprenentatge, trobo que el tema de la carpeta és bastant personal i penso que “ole” que ho facis públic. Felicitats!\nA mi m’ha sortit un 8 i diu que sóc de mans, ja diràs què vol dir…\nLa veritat és que no sé si em mola gaire això de ser un 8. Queda com una mica borde, manaire i líder, no? Encara que reconec que sóc molt efusiu, no tenia aquesta imatge de mi mateix. Ah! Per cert! Molt divertit això dels pecats capitals! El meu és la luxúria, què bò!


L'èxit de les Cases d'Oficis: el 70 % dels joves troben feina o tornen a estudiar | betevé\nEl 70 % dels joves participants en les Cases d’Oficis troben feina o tornen a estudiar\nD'ençà que s'ofereix aquesta activitat, un miler de joves han cursat estudis en alguna de les especialitats\nÍngrid Colomer | divendres, 9 d'agost del 2019, a les 15.32\nLes Cases d’Oficis combinen la formació amb la pràctica professional remunerada en professions vinculades als sectors emergents com per exemple el sector digital, el mediambiental o el de l’espectacle. L’objectiu és el d’inserir els joves de fins a 25 anys en el món laboral. És el cas de l’Andrea. Fa un any i escaig, amb 17 anys, no tenia clar quin havia de ser el seu futur professional. “Mai no hauria imaginat que faria jardineria, però vaig assistir a una reunió informativa del SOC i vaig voler donar-li una oportunitat. Després del curs em vaig especialitzar en floristeria, i ara estic treballant”, explica.\nLes ofertes formatives estan adreçades principalment a nois i noies d’entre 16 i 24 anys, en situació d’atur i de barris on hi ha més desigualtats socials. El tinent d’alcalde d’Economia i Treball, Jaume Collboni, ha fet un balanç satisfactori del programa: “Més d’un 70 % dels joves i les joves que participen en aquell programa o troben una feina o reprenen els seus estudis, que estan vinculats a allò que han estat fent. El balanç, per tant, és positiu”, indica Collboni.\nTres tipus de Cases d’Oficis\nLes Cases d’Oficis es divideixen en tres: la Casa d’Oficis de l’Espectacle en Viu, en què els participants estudien per ser tècnic de so, de vídeo o de llum i treballen en la preparació d’actes musicals de la ciutat; la de Barris Sostenibles, que ofereix formació en especialitats com agent forestal, ecojardineria, informador ambiental o auxiliar en floristeria; i la de Barris Digitals, en què els joves treballen amb eines tecnològiques relacionades amb l’animació 2D i 3D, disseny gràfic, impressió 3D i tècniques modernes d’UX.\nAquestes Cases d’Oficis són programes desenvolupats dins el marc del projecte Treballs als barris i estan cofinançades pel Servei d’Ocupació de Catalunya (SOC). D’ençà que s’ofereix aquest servei, hi han participat prop d’un miler de joves.\n— formació ocupacional — formació professional — oficis\nEnderrocat el mur de l’Escola Mestre Enric Gibert i Camins, a Sant Andreu\nTres persones detingudes per la baralla mortal amb ampolles a Ciutat Vella\nProtecció Civil reclama prudència i responsabilitat pel risc elevat d’incendi\nEl sindicat de manters denuncia persecució del col·lectiu i fa propostes per a la seva integració\nEs disparen les agressions homòfobes a la ciutat aquest 2019\nUn mort per una baralla amb ampolles de vidre molt a prop de l’Arc de Triomf\nQuatre agents de paisà i dos d’uniformats detenen un venedor ambulant a la Rambla [VÍDEO]\nL’Ajuntament exclou Batlle de la taula de negociació pactada amb els manters\nEls Mossos detenen un home acusat de provocar l’incendi a un caixer automàtic de la Rambla


Concert de Nadal Cors d'Alumnes dels Col·legis del Vedat i Dominics – Església de San Juan el Hospital\nConcert de Nadal Cors d'Alumnes dels Col·legis del Vedat i Dominics\nper Admin · publicat 07/12/2017 · actualitzat 08/12/2017\nLa següent Divendres 15 de desembre a les 18h, tindrà lloc el Concert de Nadal en el qual participaran els Cors d'Alumnes del Col·legi El Vedat i Col·legi Dominics.\nCor d'Alumnes del Col·legi Dominics\nEl cor de Sant Vicent Ferrer Dominics té una tradició de més de 20 anys. els primers 15 anys a càrrec de Reis Sanz. Han actuat en importants certàmens com l'encesa de llums del mercat Colom, concerts benèfics al Palau de la Música, etc.. Actualment a càrrec de l'actual professor de música D. Santiago García, compta amb 50 veus blanques entre 5 i 12 anys, i continua amb la filosofia del fundador, D. Miguel Ángel Requena, d'intentar gaudir al màxim amb la música.\nCor d'Alumnes del Col·legi El Vedat\nEl cor del Col·legi El Vedat està format per unes 55 veus d'alumnes de 3r a 6è de primària. Aprofiten els pocs buits que deixa el currículum de primària per desenvolupar una activitat que hauria de ser troncal durant tota la vida escolar per la seva transversalitat. La seva existència es deu a la tasca incansable dels professors D. Antonio Ortuño, D. Joaquín Solera. D. Santiago Chorques i D. Pablo Doménech, que és el director del cor.\nEtiquetes: Concert de Nadal\nHistòria propera Obertura del Betlem a la festa de la Immaculada\nHistòria prèvia Vam visitar Don Manuel de Sancristóval, antic rector de Sant Joan\nDiumenge 20 de maig, Solemnitat de la Pentecosta\nper Admin · publicat 17/05/2018\nper Editor · publicat 30/10/2015


Treball social amb perspectiva LGTBI+ - Barcelona | TSCAT\nInici » Actualitat » Agenda » Treball social amb perspectiva LGTBI+ - Barcelona\nInici: 16 octubre 2017\nDates: 16 i 23 d'octubre de 2017\nSegurament coincidirem que ens les últimes dècades la nostra mirada sobre la diversitat afectiva s’ha ampliat. Reconeixent els avenços en la igualtat de drets i de facto de la diversitat afectiva, sexual i de gènere, trobem també que continuem vivint amb l’herència de valors masclistes i heteronormatius.\nÉs clau que els i les professionals dels treball social tinguin eines per abordar aquesta realitat des d’una perspectiva inclusiva. Aquesta formació vol donar eines per incorporar una perspectiva LGTBI+ en la pràctica social, tenint com a base una mirada de gènere i com a horitzó, la transformació social de l’heteronormativitat i el patriarcat.\nRebre una formació actualitzada i pràctica que pretén oferir els coneixements i eines necessàries per incloure la perspectiva LGTBI+ en el treball social.\nAprofundir en la comprensió de l’imaginari social heteronormatiu en el que vivim i les seves conseqüències.\nAmpliar la nostra mirada i els nostres recursos per poder transformar la LGTBI+fòbia.\nDonar eines per facilitar l’acompanyament d’aquestes persones i els seus entorns per part dels i les professionals.\nElaborar proposta i Visibilitzar bones pràctiques d’intervencions incloent la perspectiva i mirada LGTBI+.\nMarc teòric i conceptualització de la diversitat afectiva, sexual i de gènere\nConseqüències de l’homofòbia a nivell individual i social\nIncloure la perspectiva LGTBI+ en el treball social\nEn les sessions hi haurà una part d’exposició teòrica, conceptual i una part pràctica.\nEntenem que la informació és necessària però no suficient, per això, la nostra metodologia de treball és interactiva, vivencial i dinàmica, centrada en el potencial de les persones. Per fer-ho utilitzarem el coaching i metodologies participatives.\nCrearem espais de treball individual, petit i gran grup.\nAquesta formació té atorgat el Reconeixement d’Interès Sanitari amb número de registre 9002S/183/2017 i data 14/07/2017\nEducadora i periodista. Professora al Departament d’Educació de la Universitat Jaume I de Castelló. Membre de l’Institut Interuniversitari de Desenvolupament Social i Pau i el grup de Recerca Transgrede- Investigant la diversitat. Ha coordinat projectes i publicat articles relacionat amb l’educació i la diversitat sexual.


IB3 | El Pentàgon difon el vídeo del llançament de la 'superbomba'\nPortada > món > El Pentàgon difon el vídeo del llançament de la ‘superbomba’\nEl Pentàgon difon el vídeo del llançament de la ‘superbomba’\nSegons el govern afganès 36 milicians d'Estat Islàmic han mort en l'atac\nPer Donald Trump, l’ús d’aquesta bomba és un altre èxit dels Estats Units després de l’atac a Síria fa just una setmana. “Estic molt orgullós de l’èxit d’aquesta operació”, ha dit el president nord-americà que atribueix l’èxit al canvi polític a la Casa Blanca. “Si es compara el que ha succeït les darreres 8 setmanes amb el que ha passat els darrers 8 anys, es veuran moltes diferències”, ha dit Trump.\nEl Pentàgon ha fet públic el vídeo de l’atac. L’artefacte més potent sense càrrega nuclear s’ha llançat damunt una xarxa de coves i túnels emprats per Estat Islàmic a la província de Nangarhar, a prop de la frontera amb el Paquistan. Segons el govern afganès, 36 milicians han mort en el bombardeig que, a més, ha destruït una gran quantitat de munició i armes. El Ministeri de Defensa del país assegura que no hi ha víctimes civils, però alguns testimonis han explicat que sentiren el moviment de terra provocat per la superbomba.\nEl primer llançament de la bomba GBU-43 va ser al 2003, poc abans de l’inici d ela guerra de l’Iraq. Va ser una prova que es realitzar a Florida i on va quedar patent el poder destructiu de l’artefecte. 14 anys després, la mare de totes les bombes ha estat emprada per primera vegada en una zona de combat. Amb 9 metres i 10 tones de TNT és l’artefacte no nuclear més gran i destructiu de tot l’arsenal nord-americà


Rubalcaba diu que fa temps que pensa en la seva retirada\nIncògnita entorn al futur d'un dels homes forts de Zapatero\nEl vicepresident primer del govern espanyol i ministre de l'Interior sorprèn en dir que està recorrent "els últims metres" de la seva carrera política, just en el moment en què més sona com a relleu de Zapatero\nREDACCIÓ Barcelona 08/12/2010 15:07\nSi el nom d'Alfredo Pérez-Rubalcaba ha pres força els últims dies com a eventual relleu de José Luis Rodríguez Zapatero, avui ell mateix ha rebaixat l'expectativa en assegurar que fa temps que es planteja retirar-se i que és conscient que està recorrent "els últims metres".\nEn declaracions a RNE ha opinat que en política "un es desgasta i passa com amb el futbol, que no són els anys que tens, sinó els que portes". "I jo en porto molts", ha afegit, per recordar que els polítics, com tothom, a vegades senten que "no poden donar més de si". "Estic recorrent els últims metres", ha insistit, cosa que fa que se senti més alliberat i que la seva preocupació ja no sigui construir-se una carrera, sinó "com marxar".\n"Porto pensant en la sortida des de fa temps. És més, si per mi fos, no estaríem aquí asseguts", ha asseverat. Ha dit sentir-se "empatat" amb el PSOE, partit al qual està agraït, però que també li deu a ell un agraïment per la seva entrega.\nTambé s'ha referit al fet que el Tribunal d'Estrasburg hagi avalat l'anul·lació de les llistes abertzales d'ANV. "Avís a navegants: si algú es creu que sense l'abandó de les armes es pot colar a les institucions amb trucs (com les llistes d'ANV anul·lades), s'equivoca".


Des de quan és voluntària de la Creu Roja Andorrana?\nHi vaig contactar dimecres per col·laborar amb la col·lecta d’aliments i aquesta ha estat la meva primera experiència amb ells. Tot i això, hi seguiré col·laborant sempre que pugui perquè ho porten d’una manera fantàstica i l’ambient que hi ha et fa sentir molt còmode.\nVam fer moltes hores, dissabte potser en vaig fer 12 i diumenge vuit més. Però ho fas perquè et ve de gust, tens temps i algú se’n beneficiarà. Ara m’estic organitzant per anar-hi un parell de vegades a la setmana. Jo tinc un hotel,\nfelicitats per la gran tasca, Nu!!!! Un gran exemple i un meravellòs referent, per tothom, inclús pel Toni;)\nui, si, que divertit.........


Comunicat del Govern enviat des de Brussel·les\nL'executiu explica l'estratègia iniciada aquesta setmana\nPuigdemont i els consellers, durant la roda de premsa a Brussel·les NICOLAS MAETERLINCK / AFP\nDavant les citacions decretades per la jutge de l'Audiència Nacional Carmen Lamela contra el govern de la Generalitat, volem recordar:\na) Que aquestes citacions s'emmarquen en un sumari sense fonament jurídic que només busca castigar idees. Som davant d'un judici polític.\nb) La desproporció de les penes demanades pel fiscal, reprovat pel Congrés espanyol, equivalents a delictes com l'assassinat o el terrorisme, demostren que som davant d'un judici polític efectuat al dictat del govern de l'estat espanyol.\n– Puigdemont va explicar que uns consellers anirien a l'Audiència Nacional a declarar com a denúncia de la manca de garanties del sistema judicial espanyol i de la seva voluntat de perseguir idees polítiques.\n– Al mateix temps, un altre grup de consellers es quedaran a Brussel·les per tal de denunciar davant la comunitat internacional aquest judici polític i emplaçar molt especialment Europa a afrontar una solució dialogada al conflicte.\n– En cap cas els consellers i el president que es queden a Brussel·les contemplen eludir la justícia sinó que justament la reclamen, i respondran a unes citacions, que han arribat d'un dia per l'altre, d'acord amb els mecanismes que ja estan previstos a la Unió Europea en aquestes circumstàncies.\nindependentisme Carles Puigdemont


Intineraris de pau: de l’acció individual al compromís col.lectiu\ngrupeirene Novembre 28, 2014 Novembre 19, 2020 Uncategorized\nL’exercici de la violència en la nostra societat sovint és un fet normalitzat, un entramat de pautes de relació que arriben a constituir la cultura de la violència. Aquestes mostres de violència s’han incorporat a la nostra quotidianitat: còmics, cinema, videojocs, imatges publicitàries, curtmetratges… que exposen públicament alternatives violentes en la resolució dels conflictes traslladant-se al context relacional de les persones i reforçant actituds de l’esser humà violentes que en ocasions poden tancar portes al diàleg i la negociació per resoldre els conflictes.\nLa situació internacional que estem vivint també és alarmant tenint en compte els conflictes armats i les situacions de greu patiment humanitari que estem vivint. Les noticies diàries les assumim com a “injustes i trasbalsadores” però les sentim molt lluny de la nostra situació i del nostre dia a dia.\nEls itineraris de pau a Grup Eirene sorgeixen com un desig de donar alternatives a aquesta situació, de treballar una cultura amb els joves i els infants que reforci l’educació en valors de pau, la resolució de conflictes de forma creativa, el desarmament, la solidaritat, la cooperació, el desenvolupament, de crear espais que prioritzin un educació integral i humanitzada davant de la tendència d’una educació tecnòcrata i mercantilitzada.\nActualment els itineraris s’han convertit en l’eix que vertebra les diferents temàtiques que es van construint per tal d’incidir en els centres educatius i desenvolupar aquests temes. Es divideixen en dues branques metodològiques: els tallers de pau i els tallers de cinema de pau. Ens van iniciar al 2011 amb un taller de pau vivencial i amb dos tallers de cinema de pau i actualment s’han desenvolupat dos tallers més de desarmament i de mines antipersonal que obren la possibilitat de treballar més a fons amb els centres educatius didàctiques que ajudin a la construcció d’una educació transformadora.\nAquesta construcció s’ha de fer de la mà dels joves i infants, des de les seves necessitats i interessos, empatitzant amb els seus neguits i les seves inquietuds, fent un treball d’escolta activa cap aquest col·lectiu, només així s’aconseguirà un resultat significatiu que es filtri entre els joves i infants i aconseguir l’objectiu principal del foment de la cultura de pau.\nObjectiu general dels tallers\nPromoure l’educació i la sensibilització per la pau i en valors, a través de temàtiques de pau, drets humans i desenvolupament. Aquesta educació es fa mitjançant processos d’aprenentatge que promoguin diverses accions i que permetin obrir finestres a realitats que posin les condicions per despertar l’esperit crític, solidari i proactiu amb estratègies didàctiques diverses.\nTallers que realitzem\ndrets humans, pau, tallers\nSegüent Els murs de la vergonya: Destruïm barreres, construïm pau


Escola de Suboficials de l'Armada - Viquipèdia, l'enciclopèdia lliure\nEscola de Suboficials de l'Armada\nAcadèmia de suboficials de l'Armada\nL'Escola de Suboficials de l'Armada és un institució militar destinada a la formació de suboficials de la Marina de Guerra Espanyola (sergents, sergents primers, brigades, sotstinents i suboficials majors), i que té la seva seu a San Fernando (Cadis). La seu de l'Escola es troba en la Població Militar de San Carlos, enclavament militar al nord de San Fernando (antiga Isla de León) i prop del també illenc Arsenal de la Carraca.\nL'Escola de Suboficials de l'Armada es va construir durant el regnat de Carles III, entre els anys 1775 i 1789. L'Escola actual es va construir sobre l'antiga Escola Naval Militar. El projecte de construcció comprenia una església (Panteó de Marins Il·lustres), la Casa del Capità General, la Intendència, la Tresoreria, la Comptadoria, la Caserna i Acadèmia de Guàrdies Marines (actualment a Marín, Pontevedra), la Caserna de Brigades, l'Acadèmia de Pilots, l'Hospital i dues Casernes més per a la tropa de Batallons de Marina. En l'actualitat també inclou el Museu Naval.\nEscola de Suboficials de l'Armada (Población Militar de San Carlos)\nCoord.: 36° 28′ 39″ N, 6° 11′ 34″ O / 36.47750°N,6.19278°O / 36.47750; -6.19278\nObtingut de «https://ca.wikipedia.org/w/index.php?title=Escola_de_Suboficials_de_l%27Armada&oldid=21632624»\nLa pàgina va ser modificada per darrera vegada el 5 ago 2019 a les 02:13.


Agroalimentació – Pàgina 2\nUna caixa plena de rovellons. Imatge del 27 de setembre del 2020. Foto: Estefania Escolà\nCatalunya (ACN) .- La covid-19 ha provocat més massificació dels espais naturals. S’ha notat a l’estiu en moltes poblacions de muntanya i ara preocupa com afectarà la temporada de bolets. Aquest cap de setmana, pont de la Mercè, als boscos ja s’ha començat a notar molta presència de boletaires. I en aquest context, el debat sobre la regulació de la recollida de bolets pren força.\nArxivat com a: Gastronomia, Medi ambient, Societat Etiquetat com a: Agroalimentació, economia, Jesús Calderer, Joan Oña, medi ambient, mercat del bolet, societat


ADAM Protectora - Argos: Bon Nadal\nADAM Protectora P�gina principal Quienes s�mos D�nde estamos Animales Ver animales Ver adoptados Seguimientos Particulares en adopci�n Perdidos/ Encontrados En el Cielo Gatos de la calle para ver y leer Galerias Videos Noticias Eventos Art�culos como puedes ayudar Socios Voluntarios Acogidas Adopciones Apadrinamientos Donativos nuestros amigos Enlaces amigos Colaboradores Argos: Bon Nadal Bon Nadal\nBenvolguts amics de ADAM, aprofito aquestes dates per agrair-vos el regal que he rebut aquest any.\nVa ser avançat, es pelut, pudent, atabalat, no m'el puc treure de sobre...pero es taaan carinyos, llepon, maco, fa tanta companyia, fa riure tant...\nEns l'estimem tant i ell ens estima tant a nosaltres!!!\nAixi es que aprofitant que esta dormit us enviem un graaaan desitg de felicitat en aquestes festes nadalenques, a vosaltres els dues cames i a tots els cuatre potes que esperen....\n_______ mercè i amadeu\tAgregar a FriendFeed\npor: Montserrat Aguilera - 21-12-09 # GRÀCIES MOLTES GRÀCIES!!.\nHola bon dia:\nMoltes gràcies pels vostres desitjos, esperem que els 4 potes que queden a la prote, es vegin recompensats per la companyia d'alguna família, al menys que sigui la meitat d'excepcional que sou vosaltres.\nUnes bones festes per a tots!!.\npor: ANNI - 21-12-09 # BONES FESTES\nMultíssimes gràcies per envian-se aquesta feliçitació tan entrenyable del nostre estimat Argos, el teu pás per la prote va ser curt peró ens vas al.legrar molts moments. Bones festes per tota la Familia, una abraçada.\npor: Carme - 21-12-09 # Amb tot l'agraïment\nMoltísimes gràcies per aquestes paraules i aquests desitjos.\nPer nosaltres el motiu més gran de felicitat, és saber que els nostres adoptats han trobat la "seva" familia i son estimats, i amb les vostres noticies d'ells, ens doneu ració doble de vitamines.\nSabem que tot i ser pelut, pudent i atabalat, l'Argos és ja part de la vostra familia, un més.\nI ens agrada saber de les seves noves experiències i les coses noves que li van passant, que potser ell no acaba d'entendre, però que quan les llegim per força ens fan riure per que son divertides.\nMoltes gràcies per recordar-nos i que aquestes festes de Nadal us portin el millor per tots vosaltres.\npor: SANDRA - 23-12-09 # bon Nadal\nGràcies per tot i que tingueu unes bones festes i una bona entrada d'any.\npor: Esther - 23-12-09 # Bones festes i feliç 2010!\nA tots els de dues cames i de quatre potes...\nUna abraçada ben gran i llepades i mossegades de tota la fauna felina i canina de casa.


Curs d'Ampliació d'Estudis - Conservatorio de Danza\nCursos d’ampliació d’estudis – CADES\nAccés i Ingrés EEEE\nAcces Ampliació d’Estudis\nObtenció Directa Cert. EEEE\nJustificants Absències i Autoritzacions\nCurs d’Ampliació d’Estudis\nINSCRIPCIONS CURSOS D’AMPLIACIÓ D’ESTUDIS 2022-23\nRequisit: alumnat de nou ingrés amb edat a partir de 13 anys.\nFinalitat: Inscriure’s per a realitzar la prova d’accés amb la finalitat de determinar el nivell del curs al qual s’haurà de matricular.\nDates per a realitzar la inscripció: del 20 de juny a les 9:00h, al 28 de juny a les 20:00h. Si quedaren places disponibles, s’ampliaria el termini el mes de setembre fins al 23 de desembre. Una vegada cobertes les places, la resta d’alumnat inscrit quedarà en llista d’espera per si es produeix alguna baixa.\nEl dia i hora en què es realitzarà la prova, se li comunicarà una vegada inscrit.\nProcediment: Emplenar sol·licitud d’inscripció a través de la Seu Electrònica de l’Ajuntament d’Alcoi:\nSEU ELECTRÒNICA- INSCRIPCIONS – L’enllaç estarà operatiu durant els dies d’inscripcions.\nÉs necessari tindre: Certificat digital reconegut i signatura electrònica, o Accés mitjançant Clau o autosignatura.\nTaxes: La inscripció no comporta pagament de taxes.\nInformació proves d’Accés: Enllaç Proves d’Accés a Cursos d’Ampliació Estudis\nTot l’alumnat que realitze la prova, o, en el seu cas, mares/pares o tutors legals, hauran de portar la justificació del registre d’enviament de la sol·licitud, generada en el procés telemàtic, el dia de la prova (per a poder ser acarada per part del personal del conservatori).\nNORMATIVA – PROJECTE EDUCATIU DEL CENTRE (PAC)- Extracte\nEXTRACTE PAC – CADE\nInformació Matrícules: La formalització de la matrícula es podrà realitzar del 13 de setembre a les 9:00h al 16 de setembre a les 20:00h. MATRICULACIÓ\nGala de dansa benèfica per a Ucraïna\nSetmana Cultural 2021/2022\nActuació de CADE 2 en la GALA ACOVIFA 2022\n© 2021 Conservatori Elemental de Dansa d’Alcoi\nDisseny i desenrotllament: acceseo.com


Unes 90 persones ja han passat pel centre Com a Casa per a gent gran | BonDia Diari digital d'Andorra.\nLa inauguració va comptar amb un nombrós públic assistent i diverses autoritats.\nDc., 02/10/2019 - 02:20\nUnes 90 persones ja han passat pel centre Com a Casa per a gent gran\nUn total de 91 persones ja han passat de manera puntual pel centre per a gent gran Com a casa, ubicat a la segona planta de l’edifici Perecaus, que ahir el Comú de Canillo va inaugurar de manera oficial. Així ho va informar la consellera de Benestar Social de la parròquia, Rosa Maria Mandicó. En aquest sentit, va dir, “hem començat a complir la meitat dels objectius fixats”, ja que la intenció és que hi hagi una quinzena d’usuaris que hi vagin durant tot el dia o migdia. La consellera va explicar que es tracta d’un centre pioner a Andorra, basat en el model d’atenció centrat en la persona. Un centre que vol ser una prolongació del domicili, el pas previ al centre de dia o la residència, però sobretot, un lloc de trobada, esbarjo i relació on es poden fer tallers de memòria, manualitats, exercicis de mobilitat i també un pastís, si és el cas.\nSegons la consellera, els objectius són promoure l’autonomia de la persona, afavorir una bellesa digna i donar suport a les famílies. El Comú hi ha invertit 320 milions d’euros. La idea va sorgir perquè “tenim força gent gran a Canillo” i està avalada per les dades estadístiques, va insistir. Així, va apuntar que a la parròquia hi ha 646 persones més grans de 65 anys, el que suposa un 13% de la població de Canillo. D’aquestes, 181 són més grans de 75. La inauguració es va voler fer coincidir amb el Dia mundial de la gent gran, perquè “volem que sigui un dia de reconeixement a la gent gran de la parròquia”, va remarcar Rosa Maria Mandicó.\nPer la seva banda, el cònsol major de Canillo, Josep Mandicó, va destacar que la finalitat del projecte és que “la gent gran que està sola pugui venir aquí i es pugui sentir com a casa”. Per això, el més important és que sigui “un espai on es trobin a gust” i així “entre tots fem els dies més fàcils i amens i es puguin retrobar”. El cònsol va destacar que “la gent de la parròquia” és la destinatària principal, però va obrir les portes a persones d’altres parròquies.\nA la inauguració hi van assistir el ministre d’Afers Socials, Habitatge i Joventut, Víctor Filloy, i la Subsíndica General, Meritxell Palmitjavila. També hi va participar el president de la Federació d’Associacions de la Gent Gran d’Andorra, Félix Zapatero, que va assenyalar que “l’ideal seria que cada parròquia tingués un centre similar”.\nMandicó diu que Camp “és el millor candidat”\nEl cònsol major de Canillo, Josep Mandicó, va dir que Francesc Camp “és el millor candidat que podíem trobar per a Canillo, ens dona un futur esperançador”, i va remarcar que el fet que hagi volgut acceptar la candidatura per a les eleccions comunals “ens omple d’orgull”. Mandicó va recordar que ha tingut la sort de poder treballar amb ell aquests darrers vuit anys com a ministre, un temps en el qual ha demostrat “la seva vàlua”. Per això creu que el fet Camp encapçali el projecte vol dir que tindrà una continuïtat. A part de contents i agraïts, va remarcar, estem contents. Pel que fa a la llista de la candidatura, el cònsol va assegurar que “se li ha donat tota la llibertat i no tenim cap dubte que farà la millor llista”. L’important, va dir, és que estigui formada per persones “que tinguin una afinitat”, ja que durant els pròxims quatre anys hi hauran de treballar conjuntament. Finalment, va comentar que si hi ha llista alternativa, “benvinguda serà”, ja que això forma part del joc democràtic.\ncentre Com a Casa


ANTÍDOTS A LA DIVISIÓ\nPer què deu ser que, a mesura que s’acosta Nadal, en un moment crucial per a la nostra història, els símptomes de divisió dels nostres dirigents produeixen un malestar tan dolorós?, com és possible que en ple segle XXI encara hi hagi dirigents que creguin que poden governar sense escoltar la veu del poble que els ha escollit?, per què gosem anomenar democràcia a una caricatura interessada d’allò que hauria de ser?. per què alguns es fan el sord quan el clam social és tan clar i concís?\nEn el decurs de la història, els majors mals de la societat han estat indiscutiblement la divisió, la manca de respecte, el totalitarisme autista que treballa només en benefici d’uns quants i en perjudici de la gran majoria. Els líders que han defensat la igualtat, la democràcia, la justícia social, sovint, han vist anorreats els seus ideals per partidaris de l’egoisme més absurd i més sagnant. Què dirien avui Jesús, Mahatma Gandhi, Martin Luther King?, de quin bàndol estarien?, a favor de la banca o dels desnonats?, a favor dels especuladors o a favor dels que passen fam?, a favor de la democràcia o del totalitarisme?\nÉs temps de fer-se preguntes, per tal de situar les coses al seu lloc, perquè, de no fer-ho així, podem caure en el parany de creure que la manipulació que ens venen els mitjans, és real i, en aquest cas, hauríem perdut allò que ens caracteritza com a éssers humans: la dignitat.\nAprofitem aquestes festes que ens acosten més a la nostra part lluminosa que a la nostra part fosca, per establir les bases de l’única unitat que ens farà dignes, lliures i responsables del nostre destí. En la intimitat del nostre cor, interroguem els líders que ho han donat tot per a la defensa dels més desprotegits, dels pobres, dels desnonats, dels famolencs.\nA hores d’ara, el nostre esperit no pot reposar mentre un sol dels nostres germans sofreixi a causa de la injustícia social. Hem d’entossudir-nos a denunciar els abusos de tota mena que, impunement, fan patir a una part, cada dia més nombrosa, de la nostra societat. No podem permetre una involució del nostre model social vers horitzons caducs que fonamentin la seva raó en la força bruta per aixafar una democràcia que està en perill de perdre la dignitat del seu nom.\nFem sentir la nostra veu amb força i, alhora, amb respecte. No intentem convèncer l’adversari, quan es nega a raonar. Defensem l’exercici democràtic per decidir entre tots el camí a seguir, sabent ser fidels i respectuosos amb els acords sorgits de les urnes.\nAra, més que mai, hem de ser escrupolosos en el nostre capteniment, sense deixar-nos endur pels nostres instints més baixos. Els temps de la lluita per la supervivència i la perpetuació de l’espècie, feliçment, han estat superats pel temps del respecte, de la pau, del bé, de l’amor incondicional. No deixem que la por, que uns quants fomenten, en paralitzi en la lluita per la igualtat i el bé comú.


Wikiloc - ruta SANTA BÀRBARA DE PRUNERES: Dones i muntanya. Camins per a la igualtat. - Montagut, Catalunya (España)- GPS track\nSANTA BÀRBARA DE PRUNERES: Dones i muntanya. Camins per a la igualtat.\nAlta Garrotxa 2.5 (btt)\nPONT DE LLIERCA-SADERNES-SANTA BÀRBARA DE PRUNERES-PLANSESLLOSES-PONT DE LLIERCA (senderisme)\nPont de Llierca, Montsipòsit, 491m i Sant Grau d'Entreperes, 783 m. (senderisme)\nAlta Garrotxa 2.0 (btt)\nAvui ens hem afegit a aquesta sortida organitzada pels amics del Club Excursionista Empordanès C.E.E., als quals agraïm la seva companyonia i gran esperit excursionista. Moltes gràcies per deixar-nos compartir una sortida que a més, ha sigut una continuació de les reivindicacions del Dia de la Dona, 8 de març.\nDeixem el nostre vehicle al pàrquing que es troba a prop del Pont del Llierca i baixem tot seguit per passar el pont i anar en direcció cap el Serrat del Pont però sense arribar-hi. Després del pont trobem un trencant i anem cap a l'esquerra passant per la Balma del Serrat del Pont (lloc arqueològic). Continuem el camí que ens fa passar pel davant de Can Jou primer i Can Lloret desprès (aquesta caient a trossos), abans d'arribar al passallís pel qual travessem el Llierca i pugem a la carretera per la qual seguim travessant altre cop el riu però aquest cop pel pont de Plansarenes. Pugem en direcció a Sadernes i en el primer revolt cap a la dreta, anem cap a l'esquerra per un corriol que passa per sobre de l'antic pont del camí de Sadernes, acabant el corriol a sota de Santa Cecília de Sadernes.\nAra anem a buscar el camí que ens porta a vorejar la finca tancada del Molí d'en Galceran de baixada cap el Llierca que finalment travessem una mica en diagonal per anar a buscar el camí que puja fins a la casa de Coll de Jou i continuar fins al Coll Sitrelles. Una mica més amunt del veritable coll, trobem el rètol d'Itinerànnia que assenyala un punt més elevat com el coll (?). D'aquest rètol surt cap a la dreta el camí que ens puja fins a Santa Bàrbara de Pruneres deixant a la dreta les ruïnes de l'antiga casa La Canova.\nLes vistes des de Santa Bàrbara, magnífiques!\nPer baixar, ho fem pel camí del caire que s'acaba a la pista que baixa per l'altre costat de Santa Bàrbara i passa per la casa de La Sala. Un cop a la pista, continuem cap a l'esquerra, passem per les ruïnes de Can Joandillo, per Can Palomeres i arribem al Coll de Palomeres on prenem la pista marcada amb senyals del GR-1 que ens porten fins al Coll Pregon on el GR ens fa baixar per un corriol molt bonic fins que troba la pista que porta a la casa de Plujà.\nNosaltres continuem en direcció contrària i ens dirigim fins a Planseslloses, passem pel davant de les ruïnes de l'antiga casa (cal deixar el GR uns metres perquè fa un revolt una mica estrany), i retrobem el GR que ara ja seguim, passant per l'Oratori de Planseslloses abans d'arribar al pàrquing del Pont del Llierca (o de Sant Roc), on tenim el nostre vehicle.\nHola, ha trobat interessant aquesta ruta SANTA BÀRBARA DE PRUNERES: Dones i muntanya. Camins per a la igualtat. https://ca.wikiloc.com/rutes-senderisme/santa-barbara-de-pruneres-dones-i-muntanya-camins-per-a-la-igualtat-34000366 Salutacions, Wikiloc - Rutes del Món


L'ampliació del Pavelló Rafa Martínez de Santpedor podria estar enllestida el primer trimestre de l'any que ve - Ona Bages\nInici Bages L’ampliació del Pavelló Rafa Martínez de Santpedor podria estar enllestida el primer...\nAquest dimarts a les 11 del matí se sabrà quina empresa s’encarregarà d’ampliar el Pavelló Rafa Martínez de Santpedor. És una obra que l’Ajuntament ja fa temps que està preparant i després d’obrir-la a licitació, avui obriran els sobres amb les propostes per adjudicar-la. El pressupost rondarà el milió tres-cents mil euros.\nSón els costos de sortida que planteja l’Ajuntament. A partir d’aquí l’empresa que faci la millor puntuació amb la seva proposta s’adjudicarà l’obra. El sistema té en compte quin és el preu més baix i també qui es compromet a fer millores com optimitzar el sistema de calefacció o fer un cel ras al passadís serà qui acabi agafant el peix per la cua. A partir d’avui a les 11, doncs, es formalitzaran els papers i l’empresa tindrà 13 mesos per fer tota l’ampliació un cop la notifiquin com a adjudicatària. Això ens situa, pel cap baix, a mitjans de febrer de l’any que ve, si tot va com està previst, perquè el procés per acabar formalitzar l’adjudicació pot allargar-se. Serà llavors quan es podrà veure tot el projecte complet.\nL’ampliació preveu que hi hagin 3 pistes transversals i una altra pista central gran. Això vol dir construir una de nova per doblar la capacitat del Pavelló. A més, l’obra també preveu posar una sala tatami per poder acollir l’activitat de Judo. La reforma deixarà un edifici d’uns 3.400 metres quadrats.\nAquest dimarts, Santpedor també celebrarà el primer Ple Municipal de l’any. El podreu escoltar a Ràdio Santpedor a partir de dos quarts de vuit del vespre.